Document ID: 32011R0061

KOMMISSIONENS FORORDNING (EU) Nr. 61/2011
af 24. januar 2011
om ændring af forordning (EØF) nr. 2568/91 om kendetegnene for olivenolie og olie af olivenpresserester og de i den forbindelse anvendte metoder
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 113, stk. 1, litra a), og artikel 121, litra h), sammenholdt med artikel 4, og
ud fra følgende betragtninger:
(1)
Ved Kommissionens forordning (EF) nr. 2568/91 (2) fastsættes der fysiske og kemiske kendetegn for olivenolie og olie af olivenpresserester samt analysemetoder for disse kendetegn. Der er behov for ajourføring af metoderne og grænseværdierne for oliernes kendetegn på grundlag af udtalelser fra kemisk sagkyndige og i overensstemmelse med det arbejde, der udføres i Det Internationale Olivenolieråd.
(2)
Da de kemisk sagkyndige har konkluderet, at indholdet af fedtsyreethylestere (FAEE) og fedtsyremethylestere (FAME) kan bruges som parameter for kvaliteten af ekstra jomfruolie, er det derfor hensigtsmæssigt at indføje grænseværdier for disse estere og en metode til bestemmelse af indholdet af dem i forordningen.
(3)
For at give tid til tilpasningen til de nye krav og indførelsen af de nødvendige midler til anvendelse af dem og for ikke at skabe forstyrrelser i samhandelen bør de ændringer, der foretages ved denne forordning, anvendes fra den 1. april 2011. Af samme årsager bør det fastsættes, at olivenolie og olie af olivenpresserester, der er lovligt fremstillet og mærket i EU eller lovligt indført i EU og overgået til frit forbrug inden den dato, kan afsættes, indtil lagrene er opbrugt.
(4)
Forordning (EF) nr. 2568/91 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EØF) nr. 2568/91 foretages følgende ændringer:
1)
I artikel 2, stk. 1, tilføjes følgende led:
»-
til bestemmelse af indholdet af voks, fedtsyremethylestere og fedtsyreethylestere ved gaskromatografi på kapillarkolonne, metoden i bilag XX«
2)
I bilagsresuméet tilføjes følgende punkt:
»Bilag XX:
Metode til bestemmelse af indholdet af voks, fedtsyremethylestere og fedtsyreethylestere ved gaskromatografi på kapillarkolonne«
3)
Bilag I erstattes af teksten i bilag I til nærværende forordning.
4)
Der indsættes et nyt bilag XX, affattet som angivet i bilag II til denne forordning.
Artikel 2
Produkter, der er lovligt fremstillet og mærket i EU eller lovligt indført i EU og overgået til frit forbrug inden den 1. april 2011, kan afsættes, indtil lagrene er opbrugt.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. april 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. januar 2011.

Labels: 7
3
17
6